DA Den Europæiske Unions Tidende C 92/38

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 92/12)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»ARTICHAUT DU ROUSSILLON«

EU-nr.: FR-PGI-0005-01172 — 5.11.2013

BGB ( X ) BOB ( )

1. Betegnelse

»Artichaut du Roussillon«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, friske eller forarbejdede

3.2. Beskrivelse af produktet med betegnelsen i punkt 1

»Artichaut du Roussillon« er en artiskok af slægten cynara og er en tokimbladet plante i asteraceae-familien. Den dyrkes af følgende sorter: Blanc Hyérois (også kaldet Macau), Calico, Pop Vert, Salambo og Violet VP 45.

»Artichaut du Roussillon« forhandles udelukkende frisk og opfylder følgende kriterier:

— grøn eller violet farve

— blomsterhoved: — rundt hos sorterne Blanc Hyérois, Calico, Pop Vert og Salambo med følgende diameter for hver kaliber: — 9 til 11 cm for kaliber 18 — 11 til 13 cm for kaliber 15 — over 13 cm for kaliber 12. — lille og aflangt, cylindrisk eller kegleformet hos sorten Violet VP 45 med en diameter mellem 3,5 og 6 cm.

— de midterste dækblade sidder meget tæt, mens de to yderste rækker af dækblade er let åbne

— mild smag

— fin og fast tekstur og kun svagt fibrøs

»Artichaut du Roussillon« har ingen fejl med undtagelse af mindre uregelmæssigheder på dækbladenes overflade eller følgende mindre uregelmæssigheder (forudsat at de ikke forringer helhedsindtrykket af produktet, dets kvalitet, dets holdbarhed og præsentation i emballagen):

— mindre uregelmæssighed hvad angår formen

— mindre skader på grund af frost (revner)

— meget svage stødmærker.

»Artichaut du Roussillon« forhandles enten i bakker i 60 × 40 cm eller i buketter af 5 blomsterhoveder (udelukkende for sorten Violet VP 45).

Stilkene på »Artichaut du Roussillon« har et rent snit og en længde på 10 cm eller derunder (undtagen for artiskokker præsenteret i buketter).

»Artichaut du Roussillon« høstes om foråret allerede fra marts måned og, udelukkende for sorten Violet VP 45, om efteråret.

3.3. Foder (kun for forarbejdede produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Produktion og høst finder sted i det geografiske område.

3.5. Særlige regler vedrørende udskæring, rivning eller emballering osv.

Efter høsten foretages en kontrol af artiskokkernes kvalitet, og inden for 24 timer (arbejdsdage) efter høsten:

— lægges de på køl (ved en temperatur på mellem 4 og 10 °C)

— sorteres, pakkes og videresendes de.

Artiskokkerne fugtes efter pakningen for at sikre en bedre holdbarhed.

For at garantere produktets friskhed må der højst gå 6 dage mellem høst og videresendelse.

Såfremt »Artichaut du Roussillon« pakkes i bakker på 60 × 40 cm, forsynes pakningen med en forsegling, der brydes, når artiskokkerne udbydes til salg til den endelige forbruger.

3.6. Specifikke mærkningsregler

Hver emballage, pakke eller enhed, der sælges til forbrugeren, identificeres med:

— produktets navn »Artichaut du Roussillon«

— Den Europæiske Unions BGB-logo.

4. Præcis afgrænsning af det geografiske område

»Artichaut du Roussillon« dyrkes og høstes i det geografiske område, der udgøres af følgende kommuner i departementet Pyrénées Orientales.

Alénya, Argelès-sur-Mer, Bages, Baho, Banyuls-dels-Aspres, Le Barcarès, Bompas, Bouleternère, Brouilla, Cabestany, Canet-en-Roussillon, Canohès, Claira, Corneilla-del-Vercol, Corneilla-la-Rivière, Elne, Ille-sur-Têt, Latour-Bas-Elne, Llupia, Millas, Montescot, Néfiach, Ortaffa, Palau-del-Vidre, Perpignan, Pézilla-la-Rivière, Pia, Pollestres, Ponteilla, Rivesaltes, Saint-André, Saint-Cyprien, Saint-Estève, Saint-Féliu-d'Amont, Saint-Féliu-d'Avall, Saint-Génis-des-Fontaines, Saint-Hippolyte, Saint-Laurent-de-la-Salanque, Saint-Nazaire, Sainte-Marie, Saleilles, Salses-le-Château, Le Soler, Théza, Thuir, Torreilles, Toulouges, Villelongue-de-la-Salanque, Villeneuve-de-la-Raho, Villeneuve-la-Rivière.

5. Tilknytning til det geografiske område

5.1. Det geografiske områdes egenart

Naturbestemte faktorer

»Artichaut du Roussillon« produceres i det geografiske område Plaine du Roussillon, en dal formet som et amfiteater, der omkranser Middelhavet, som danner scenen i øst. Mod nord afgrænses det af les Corbières, mod vest af udløberne af Canigou-bjergene og mod syd af Albera-bjergene. Der løber tre floder gennem området: Têt, Tech og Agly.

Jorden er dyb, frisk og med en god dræningsevne. Der er tale om alluvialjord med et højt indhold af sand og meget lidt ler.

Området er karakteriseret ved et typisk middelhavsklima med en meget varm og tør sommer, to mere regnfulde perioder med en højere luftfugtighed (i begyndelsen af foråret og om efteråret) og en forholdsvis mild vinter.

Det geografiske område for produktion af »Artichaut du Rousillon« har mere end 300 solskinstimer om året og nyder godt af de to vedvarende vinde »tramontane«, som er en udtørrende vind, og »marin«, som er en mere varm og fugtig vind.

Menneskebestemte faktorer

Mangeårige traditioner

I Roussillon har der i flere årtusinder været tradition for frilandsdyrkning, hvilket bekræftes af de anlagte vandingskanaler af sten, der kan dateres helt tilbage til det 11. århundrede.

Artiskokken har været kendt i mange år i Roussillon, hvor den allerede blev dyrket i det 18. århundrede. Det er dog først omkring 1830, at der virkelig kommer gang i produktionen.

En særlig viden

Frilandsgartnerne i Roussillon har gennem årene formået at udvikle og bevare et særligt kendskab til afgrødestyring af høj standard.

Gennem jordbundsanalyser er det muligt at udvælge de jordlodder, der egner sig bedst til dyrkning af artiskokker, dvs. med et lerindhold på mellem 3 og 20 %, et sandindhold på højst 80 %, et siltindhold på under 75 % og en pH-værdi under 6,5.

Producenterne har samtidig gradvist indført egnede sorter: allerede i 50'erne (Violet og derefter den forædlede sort VP 45 i 1970), derefter i 60'erne (Blanc Hyérois), 80'erne og 90'erne (Salambo, Calico og Pop Vert).

Den særlige viden kommer også til udtryk ved, at producenterne udvælger og anvender plantematerialet fra deres egne bedrifter (for 5-10 % af produktionen købes det lokalt). Fremavlen af plantemateriale på landbrugene er med til at bevare og beskytte de tilpassede sorter.

Artiskokkerne dyrkes manuelt i oppløjede rækker (små tuer), så vandet bedre kan drænes fra, og så planterne beskyttes mod kulde og vind.

Producenten planlægger sin vanding, så han bedre kan justere vandtilførslen og sikre, at artiskokkerne får en ensartet vækst. Planterne høstes manuelt.

Endelig kommer denne viden også til udtryk gennem et hensyn til traditionerne og forbrugsvanerne, idet de violette artiskokker præsenteres i buketter.

5.2. Produktets egenart

»Artichaut du Roussillon« er karakteriseret ved sine tætsiddende dækblade, sin friskhed og særlige egnethed til konservering.

Organoleptisk set udmærker den sig ved sin sødme og sin lette smag. Den har en fast tekstur og er kun svagt fibrøs og kan spises rå. Disse egenskaber er med til at give artiskokken dens gode omdømme.

»Artichaut du Roussillon« adskiller sig endelig ved sin tidlige modning, og den er således blandt de første artiskokker på markedet om foråret.

5.3. Sammenhængen mellem det geografiske område og produktets særlige egenskaber, omdømme eller andre kendetegn

»Artichaut du Roussillon« har et godt renommé på grund af sin høje kvalitet.

Klima- og jordbundsforholdene i Plaine du Roussillon gør, at det er et af de foretrukne områder for dyrkning af artiskokker.

Det milde og meget solrige klima er særlig gunstigt for den tidlige modning af »Artichaut du Roussillon«. Den milde vinter gør, at planten kommer naturligt tidligt ud af dvale uden større risiko for frost. Den megen sol påvirker også plantens cyklus og giver artiskokken dens milde smag.

Producenterne udvælger bløde, dybe jordbunde med et meget lavt lerindhold, som fremmer dræningen, hvilket er afgørende for denne afgrøde, der er følsom over for overdreven fugt.

De arter, der på grund af deres særlige klimatilpasningsevne anvendes til produktion af »Artichaut du Roussillon«, kan høstes i perioder, hvor luftfugtigheden virker særlig fremmende for fremkomsten af lukkede hoveder, der egner sig til konservering af produktet.

Den manuelle plantning i oppløjede rækker og den lokale hypningsteknik gør, at planterne udvikler et dybt rodnet og dermed er beskyttet mod vinden. Den regelmæssige og veltilpassede vandtilførsel, som både garanteres gennem vanding og den meget dybe rodfæstelse (ned til flere meter), giver en regelmæssig vækst uden stress, som er afgørende for at begrænse veddannelsen og fremmer skabelsen af faste, bløde og meget lidt fibrøse artiskokker. Disse egenskaber afspejler kvaliteten af »Artichaut du Roussillon«, som også kan spises rå.

Endelig høstes produktet udelukkende manuelt, hvilket bidrager til at opretholde produktets egenart og traditionen med at præsentere artiskokkerne i buketter (for den violette sort).

»Artichaut du Roussillon« har et renommé, der går tilbage til begyndelsen af det 19. århundrede, hvor den særlige præsentation i buketter omtales.

Allerede dengang blev gartnerne i Perpignan belønnet i stor stil, hvilket har bidraget til »Artichaut du Roussillons« overlegenhed i forhold til lignende produkter fra Midi-området (f.eks. A. Siau »Rapport de l’industrie maraîchère des Pyrénées-Orientales« 1856).

»Artichaut du Roussillon« er også meget velanset i det fransk/catalanske køkken. Mange af de traditionelle opskrifter, der er gengivet i E. Comelades publikation »L’artichaut, l’or vert du Roussillon« fra 2006, fremhæver artiskokkens egenart.

I de sidste knap 15 år afholdes der hvert år den 1. maj en festival til ære for artiskokken, som er et eftertragtet arrangement i området. Der afholdes et såkaldt »artiskokløb« på 10 km i området, som er en etape i kvalifikationen til de franske mesterskaber i terrænløb. Navnene på flere bydele i landsbyerne i det geografiske område indeholder desuden i flere tilfælde en henvisning til artiskokken (f.eks. bydelen »Carxofe« i Villelongue-de-la-Salanque, som betyder artiskok).

Endelig prises »Artichaut du Roussillon« meget ofte i de lokale og professionelle medier: »Un chef catalan du célèbre restaurant »Les Buttes Chaumont« à Paris préconise pour éveiller les papilles un fond d’artichaut du Roussillon à l’estouffade« (Indépendant, 2001 — »en catalansk kok fra den kendte restaurant »Les Buttes Chaumont« i Paris anbefaler varmt at vække smagsløgene med en stuvning med artiskokker fra Rousillon«). I artiklen »Cultiver sa différence« understreger Jean Harzig, at produktet er højt skønnet og afventes med længsel på markedet (»Vegetable«, 2008).

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

https://www.inao.gouv.fr/fichier/CDCIGPArtichautduRoussillonV1.pdf

(1) EUT L 343 af 14.12.2012, s. 1.